Хьэлышх Альберт ягу къагъэкIыж
ЛIыхъужьыгъэм и орденыр зыхуагъэфэща, 1995 гъэм и къулыкъур игъэзащIэу Шэшэным щыхэкIуэда Хьэлышх Альберт и фэеплъу футболымкIэ зэхьэзэхуэ Нарткъалэ щекIуэкIащ.
Мыпхуэдэ зэпеуэхэр илъэс еханэ хъуауэ къызэрегъэпэщ Альберт и анэ Хьэлышх Розэ, Нарткъалэ дэт курыт еджапIэ №5-мрэ КъухьэпIэ дзэ гупым и ветеранхэм я зэгухьэныгъэмрэ и дэIэпыкъуэгъуу.
Фэеплъ зэхьэзэхуэр къыщызэIуахым ирихьэлIащ Аруан щIыналъэм спортымрэ физическэ щэнхабзэмкIэ и къудамэм и унафэщI КIурашын Владимир, курыт еджапIэ №5-м и директорым и къуэдзэ Хьэвэящхьэ Маринэ, КъухьэпIэ дзэ гупым и ветеранхэм я зэгухьэныгъэм и президиумым хэт, дзэм къыхэкIыжа полковник Черновэ Алёнэ сымэ, нэгъуэщIхэри.
ФIыщIэ псалъэкIэ зэпеуэм и къызэгъэпэщакIуэхэмрэ абы хэтхэмрэ захуигъэзащ КъухьэпIэ дзэ гупым и ветеранхэм я зэгухьэныгъэм и секретарь Гулэжын Беслъэн.
Футбол зэпеуэр удэзыхьэхыу жыджэру екIуэкIащ. Нэгъэби хуэдэу, мы гъэм абы япэ увыпIэр щаубы-дащ Наркъалэ дэт курыт еджапIэ №1-м и футболист ныбжьыщIэхэм. ЕтIуанэ хъуащ Лэскэн щIыналъэм хыхьэ Арщыдан къуажэм и школ №1-м и еджакIуэхэр. Нарткъалэ и курыт еджапIэ №2-м и гупыр ещанэщ.
Зэхьэзэхуэм и къызэгъэпэщакIуэхэм къабгъэдэкIыу текIуахэмрэ къыхэжаныкIахэмрэ грамотэ-хэр, кубокхэр, медалхэр, топхэр иратащ. Фэеплъ зэпеуэм и гъуащхьауэ нэхъыфIу къалъытащ Къэгъэзэж Темырлан. Гъуащхьэтет нэхъ Iэзэ хъуащ Шэфий Зураб. Футболист нэхъыфIыр къыфIа- щащ Мамхэгъ Ислъам, Борий Беслъэн, ПщыхуэфI Тимур сымэ.
Хьэлышх Розэ зэхьэзэхуэр къызэзыгъэпэщахэмрэ езыгъэкIуэкIахэмрэ фIыщIэшхуэ яхуищIащ икIи етIанэгъи мыпхуэдэ зэIущIэ екIуэкIмэ зэригуапэр жиIащ.
Бланауэ Iэдэм.
